**“** **SUB. 7.5.4 - Στερέωση και Αποκατάσταση του Νοτιοδυτικού ενετικού κυκλικού προμαχώνα του κάστρου Πάτρας Αχαΐας”**

Το έργο «SUB. 7.5.4 - Στερέωση και Αποκατάσταση του Νοτιοδυτικού ενετικού κυκλικού προμαχώνα του κάστρου Πάτρας Αχαΐας» με κωδικό ΟΠΣ ΤΑ 5166519 έχει ενταχθεί στο Ταμείο Ανάκαμψης και Ανθεκτικότητας, το οποίο χρηματοδοτείται από την Ευρωπαϊκή Ένωση – NextGeneration EU, με συνολική δημόσια δαπάνη ύψους 716.500€.

Στους βόρειους πρόποδες του Παναχαϊκού υψώνεται το Κάστρο της Πάτρας το οποίο κατασκευάστηκε το δεύτερο μισό του 6ου μ.Χ. αιώνα και καταλαμβάνει τη θέση της αρχαίας Ακρόπολης. Το Κάστρο αποτελείται από έναν ευρύ και επιμήκη εξωτερικό περίβολο με πύργους και προμαχώνες, τις τρεις πλευρές του οποίου περιέβαλε τάφρος. Η επιφάνεια που καλύπτει μαζί με τα Τείχη είναι περίπου 22.600 τ.μ., ενώ η είσοδος βρίσκεται στο μέσον της ανατολικής του πλευράς. Είναι μνημείο κηρυγμένο από το 1946. Το προτεινόμενο έργο περιλαμβάνει εργασίες στερέωσης και αποκατάστασης του Νοτιοδυτικού Ενετικού Κυκλικού Προμαχώνα του Κάστρου, αποχωματώσεις - διερευνητικές εργασίες, εργασίες ενίσχυσης του εδάφους έδρασης και της θεμελίωσης του Προμαχώνα, εργασίες απορροής ομβρίων, εργασίες στεγάνωσης του καταστρώματος και διαμόρφωσης του δαπέδου του Προμαχώνα , τοποθέτηση κιγκλιδώματος ασφαλείας στα ανοίγματα των κανονιοθυρίδων, τοποθέτηση χαλύβδινης σχάρας στο άνοιγμα του στομίου στο κατάστρωμα του Προμαχώνα, τοποθέτηση ενημερωτικών πινακίδων (συμβατικής και σε γραφή Braille) και δημιουργία ενημερωτικών δίγλωσσων εντύπων.

**Το έργο/δράση υλοποιείται στο πλαίσιο του Εθνικού Σχεδίου Ανάκαμψης και Ανθεκτικότητας «Ελλάδα 2.0» με τη χρηματοδότηση της Ευρωπαϊκής Ένωσης – NextGenerationEU.**